23 Archa

Archa federis Dei quam fecit Moyses, Exod. 25[:12], potest designare virum iustum quem inhabitat Deus, uel ipsam ecclesiam militantem.

De primo, sicut archa erat de lignis setim que sunt imputribilia, leuia, et incremabilia, sic vir iustus debet esse imputribilis contra putredinem venerorum, leuis contra grauedinem peccatorum, incremabilis contra ardorem rancorum, scilicet, ire inuidie.

¶ In hac archa, secundum Apostolum ad Hebr. [9:4], fuerunt *virga Aaron tabule testamenti et manna.* Sic in persona bene disponiti debet esse virga correctionis, virga regule tue.

¶ Tabule structionis quo ad partem intellectiuam; Prou. 3[:3]: Scribe eam *in tabulis cordis tui*, *qui vicerit dabo ei* [Apo. 3:21] manna absconditum.

¶ Item, Numer. 4[:5]: Archa iubetur inuolui uelo. In archa fuit vena aurea, in vrna fuit manna. Per velum intelligitur species sacramentalis corporis Dominici, per archam corpus Christi, per vrnam anima Christi, per manna ipsa diuinitas. Hanc archam timent philistini, id est, demones. Vnde Chrisostomus, vbicumque viderunt sanguinem Dominicum, demones fugunt, occurrunt angeli.

¶ Secundo, intelligendo per archam ipsam ecclesiam propter predictas condiciones. Sicut fuit archa in periculo tempore Ely sacerdotis quia capta fuit per manus Philistini, 1 Reg. 3[:13]: *Propter* *iniquitatem* sacerdotum, sic est de ecclesia, Azotii signant iniuste occupantes ecclesias qui non dimittunt eas, propter aliquem remorsum consciencie donec fuerint grauissime puniti sicut fuerunt Philistei antequam archam remiserunt credebant eum euadere affliccionem circumducendo archam de loco ad locum, set semper remansit affliccio, [1 Reg. 5:8]. Sic aliqui circumducunt ecclesias de persona ad personam, de nepote ad nepotem; Psal. [82:13]: *Hereditate possideamus sanctuarium Dei,* sed finaliter redit ad primum tanquam ad tutorem secundum nomen set non possessor fructuum secundum rem.

Vnde narrat Valerius Maximus, *De gestis memorabilium*, libro 8, quod Gaius Liuius cum factus est consul sanxiuit legem apud raciones ne[[1]](#endnote-1) quisquam plusquam quingenta iugera agri haberet, ipse autem mille igitur comparauit set dissimulandi gracia ipse dimidiam partem dedit filio suo Amarcho. Autem Poplio accusatus ipse dampnatus est. Sic est de multis in ecclesis qui sub nomine tutele tenent fructus ecclesie.

1. ne ] *add*. plusquam F.128. [↑](#endnote-ref-1)